**9. rujna 2019. Rijeka**

**OBJAVA ZA MEDIJE**

*Prva u nizu izložbi koja čini sastavni dio programa Rijeke – Europske prijestolnice kulture 2020.*

**Izložba *D'Annunzijeva mučenica* - suočavanje Rijeke s povijesnim silama moći**

**Pomorski i povijesni muzej Hrvatskog primorja Rijeka i Rijeka 2020 – Europska prijestolnica kulture predstavljaju izložbu »D'Annunzijeva mučenica – L’olocausta di D’Annunzio« koja se točno na stotu godišnjicu D’Annunzijeve okupacije Rijeke, 12. rujna 2019. u 19 sati, otvara u Guvernerovoj palači u Rijeci.**

*D’ Annunzijeva mučenica* je ujedno i **prva značajna izložba koja čini sastavni dio programa Rijeke - Europske prijestolnice kulture za 2020. godinu.** Autorice izložbe su Tea Perinčić i Ana–Maria Milčić dok dizajn izložbe potpisuju Sanjin Kunić i Nikolina Radić Štivić.

Na današnjem je predstavljanju izložbe ravnateljica Muzeja Nikolina Radić Štivić naglasila kako izložba donosi **tumačenje D’Annunzija iz humanističke pozicije suvremenog antifašizma na kojem je izgrađena moderna Europa.**

Projekt Europske prijestolnce kulture promiče vrijednosti suvremene Europe, ujedinjene i jake u svom zajedništvu, koje su suprotstavljene i povijesnom i suvremenom fašizmu. Izložba o D’Annunziju tako ukazuje na vrijednosti koje zastupa i riječki projekt Europske prijestolnice kulture 2020.

**Suočavanje Rijeke s teškim razdobljem prošlosti**

Kontroverzni talijanski vojskovođa i preteča fašističke ideologije, Gabriele D’Annunzio, s paravojnim je postrojbama 12. rujna 1919. godine okupirao Rijeku proglasivši je svojevoljno dijelom Kraljevine Italije. D'Annunzijev dolazak i boravak u Rijeci dogodio se na poziv riječkih iredentista koji su zagovarali pravo da proglase Rijeku talijanskom. Ubrzo se pokazalo koliko je to bilo destruktivno za tadašnju kulturnu i gospodarsku stabilnost Rijeke. Grad koji je bio izrazito multietnički, odjednom odriče prava svima onima koji se ne izjašnjavaju Talijanima i suprotstavljaju ideji o samo talijanskoj Rijeci. Naročito su Hrvati bili na meti D'Annunzijevih paravojnih riječkih postrojbi. Tako je o kontekstu izložbe danas govorila njena autorica Tea Perinčić. - *U 16 mjeseci ovakvog režima u Rijeci, koja je osim toga bila i pod embargom, D'Annunzio je do krajnjih granica iscrpio grad*.

Izložba u riječkom Pomorskom i povijesnom muzeju Hrvatskog primorja Rijeka nudi specifičan pogled na D'Annunzijev boravak u Rijeci i to iz perspektive žena koje su u to vrijeme živjele u Rijeci, onih koje su u Rijeku došle iz Italije sa ili za D'Annunzijem i onih koje su mu bile ljubavnice.

Rijeka se na izložbi razmatra i kao ženska figura u pojedinim likovnim djelima futurističkih umjetnika poput Marinettija, Carre i Buzzija. Prateću ikonografiju čine i reprodukcije karikatura iz satiričkog hrvatskog onodobnog časopisa *Koprive* a koji Rijeku, Italiju i tadašnju Jugoslaviju prikazuju kao žene. Naime, Rijeka je na ovoj izložbi personificirana mučenica u liku žene, baš kao što su je kroz lik žene u to vrijeme prikazivali i talijanski futuristi.

Izložba je postavljena u Bijelom salonu koji je bio oštećen u vrijeme borbi između regularne talijanske vojske i D'Annunzijevih postrojbi, odnosno u vrijeme tzv. Krvavog Božića 1920. Mjesto oštećenja u Bijelom salonu također se prikazuje u postavu izložbe.

Kako naglašava autorica izložbe - *Cijeli je koncept izložbe sažet u pojmu ‘mučenica’ - città olocausta – a Rijeka je grad koji je nakon D'Annunzijeva odlaska ostao izmučen kao i mnoge žene u njegovom životu.*

**Odbojnost prema idejama suvremenog fašizma, isključivosti i agresije**

O izložbi je danas govorio i riječki gradonačelnik Vojko Obersnel koji je podsjetio da je Gabrielle D’Annunzio u svojoj riječkoj epizodi pomogao tadašnjem talijanskom nacionalizmu, a istovremeno je, sa svojom „impresa di Fiume“, ondašnju Italiju gurnuo u poziciju žrtve, otvarajući vrata Mussoliniju i njegovu fašističkom ulasku u Rim 1922. Fašizam je, nažalost, u tadašnjoj Italiji utro put imperijalizmu koji je umalo uništio cijelu naciju.

- *Ova izložba treba nas, uz podsjećanje na ove činjenice, opremiti snažnom odbojnošću prema idejama suvremenog fašizma, isključivosti i agresije* – naglasio je Obersnel.

Obersnel je istaknuo i da je kao gradonačelnik Rijeke, grada koji nosi titulu Europske prijestolnice kulture, ponosan što se ovom izložbom šalje jasna i odgovorna antifašistička poruka temeljena na vrijednostima na kojima je izgrađena suvremena Europa.

Pročelnica Odjela za kulturu Primorsko-goranske županije Sonja Šišić, naglasila je da su izložbe koje govore o povijesti Rijeke i primorsko-goranskog kraja dobrodošle jer educiraju publiku, podsjećaju na sve što je vrijedno i važno ne zaboraviti.

- *Vjerujem da će Riječani sa zanimanjem posjetiti naš Muzej, zahvaljujem i čestitam našim vrijednim i kreativnim muzealcima iza kojih je veliki posao* – istakla je Šišić.

.

**Granice – između reda i kaosa**

Izložba D’Annunzijeva Mučenica dio je tematskog izložbenog ciklusa o granicama koji će se također nastaviti velikom i važnom izložbom pod nazivom *Violinom iznad granica / Stradivari u Rijeci – Kresnik i Cremona*, a zaključiti središnjom i najvećom izložbom *Granice između reda i kaosa*.

Taj je ciklus sastavni dio programskog pravca Doba moći u programu Europske prijestolnice kulture. Unutar te programske cjeline Rijeka Europi predstavlja svoju uzbudljivu povijest prepunu moćnih sila koje su je svojatale i njome upravljale. No, to je ujedno i europska povijest osvajača i osvajanih, a u kontekstu kulturnog programa radi se o pravcu koji predstavlja i kreativnu i destruktivnu moć koja utječe na razvoj kulture i umjetnosti.

*Suočavanje s povijesnim i suvremenim silama moći potrebno je čitavoj Europi, a Rijeka kao Europska prijestolnica kulture u ovom dijelu programa nudi kulturni pokretač za to* – rekla je danas direktorica projekta Europske prijestolnica kulture Emina Višnić.

**Izložba se otvara u četvrtak 12. rujna u 19 sati i ostaje otvorena za cijelo vrijeme trajanja projekta Europske prijestolnice kulture u Rijeci, odnosno zatvara se 31. siječnja 2021. godine.**

Unaprijed zahvaljujem na objavi i srdačno vas pozdravljam.

Rijeka 2020 - Odnosi s medijima

Edi Jurković

edi.jurkovic@rijeka2020.eu

+365 99 220 56 12